Drie se dood met taxigeweld verbindArgieffoto Die taxi-taakspan van die Wes-Kaapse polisie ondersoek ŉ skietvoorval Maandagaand in Delft wat die lewe van drie mense geëis het. Brig. Novela Potelwa, polisiewoordvoerder, sê polisiebeamptes is omstreeks 20:30 na die hoek van Mainstraat en Symphonyweg in Delft ontbied. “Met polisielede se aankoms op die toneel het hulle drie liggame met skietwonde in die pad aangetref,” sê Potelwa. Een van die slagoffers (40) is geïdentifiseer as ŉ taxi-eienaar. Hy is verskeie kere geskiet. Die ander twee slagoffers, vermoedelik in hul 30’s, het skietwonde aan hul bolywe opgedoen. “Die motief vir die skietvoorval hou glo verband met konflik in die taxibedryf.” Enigiemand met meer inligting wat tot die ondersoek kan bydra, kan lt.kol. Tarentaal by 063 617 3005 skakel.